23 መስከረም 2020 ምንጪ ስእሊ, Getty Images ዓለምለኻዊ ማዕከን ገንዘብ (ኣይ-ኤም-ኤፍ) መጠን ሸርፊ ብር ኢትዮጵያ ካብ ዘለዎ ናይ ምግዛእ ዓቕሚ ንላዕሊ እዩ ብምባል ዋጋኡ ከተውርዶን፡ ብዕዳጋ ዝውሰን ክኸውንን ብተደጋጋሚ ጸቕጢ ክገብር ጸኒሑ እዩ። ኣብ ቀረባ እዋን እታ ሃገር እተካይዶ ቁጠባዊ ምትዕርራይ ንምሕጋዝ ኣብ ዝፈቐዶ ናይ 2.9 ቢልዮን ዶላር ልቓሕ እውን እዚ ናይ ሸርፊ ጉዳይ ከም ቅድመ ኩነት ኣቐሚጥዎ። ደኺሙ ዝነበረ ሰደድ ንግዲ ንምምሕያሽ፡ ድሕሪ ተደጋጋሚ ምሕጽንታ ውድብ ንግዲ ዓለምን ትካል ገንዘብ ዓለምን፡ ኣብ 2017 መጠን ሸርፊ ብር ብ 15 ምኢታዊት ዝነከየት ኢትዮጵያ፡ ኣብዚ እዋን ግን ተድሓርሕር ዘላ ትመስል። መጠን ዕዳ ኢትዮጵያ ይዉስኽ ኣሎ ዓለምለኻዊ ማዕከን ገንዘብ ንኢትዮጵያ 411 ሚልዮን ዶላር ከምዝህባ ኣፍሊጡ ኣብ ወርሒ ሓምለ፡ መሪሕ ትልሚ ፋይናንስ ኢትዮጵያ ዕላዊ ዝገበረ ኣመሓዳሪ ባንኪ ንግዲ ኢትዮጵያ ዶ/ር ይናገር ደሴ ስርዓት ሸርፊ እታ ሃገር ምምሕያሽ ዘድልዮ ምዃኑ ተዛሪቡ። እንተኾነ እታ ሃገር ህሩግ እትብሎ ከም ዘይኮነ ብምግላጽ ብውሑድ ሰለስተ ናይ ምድላው ዓመታት ከም ዘድልያ ገሊጹ ነይሩ። ስለምንታይ ኣብ ምጉዳል ሸርፊ የተኩሩ?
